खैइरी कुकरी के खोज
कहिनी
होरी तिहार म जम्मो मनखे रंग-गुलाल म मात गे हे। मेहा माते हंव हीरा चोरी के पतासाजी म। डिटेक्टर बाबू होय ले जिम्मेदारी बढ़ जथे। दरूहामन के लड़ई-झगरा के सेती पुलिसमन करा समे नइये। संगवारी डा. हकला ह मोर घर आइस। मेहा बताएंव के हीरा चोरी के खोजबीन म लगे हंव। वारदात म एकठन टोपी अउ कुकरी मिले हे। कुकरी ल देख के मन नइ मानिस त वोला मार डरेंव। वोकर गर म हीरा मिलिस। हीरा मिलगे त चोर घलो ह पकड़ म आ जही। कुकरी के गोड़ म चिट्ठी बंधाय रहिस। वोला पढ़ के पता चलिस के चोर के नांव मंगलू राम हे। वोहा अपन सुवारी ल जन्मदिन के दिन खैइरी कुकरी उपहार म देय रहिस।
डा. हकला कहिस- अखबार म बिग्यापन दे ले वोहा खच्चित आही। सिरतोन म वोइसनेच होइस। बेरा उत्ते मंगलू पहुंच गे। वोहा टोपी अउ कुकरी मांगे लगिस। मेहा कहेंव- तेहा अपन टोपी अउ कुकरी ल छोड़ के काबर भागेस? मंगलू कहिस- पुलिस ह सब ल पकड़-पकड़ के लेगत रहिस, वोला देखके मेहा भाग गेंव। बता मंगलू तेहा कुकरी ल कोन दुकान ले बिसाय रहेंस? साहेब बिहारीलाल के दुकान ले। ठीक हे, टोपी ले जाय अउ कुकरी के पइसा। काबर के कुकरी ल तो खा डरेन ह।
मंगलू के जाय के बाद दूनों संगवारी पहुंच गंन बिहारीलाल के दुकान म। बिहारीलाल बताइस के वोहा खैइरी कुकरा-कुकरी ल बदीनभाई के फारम ले लानथें। हमन बदीनभाई के फारम पहुंच गेंन। अइसने बिकरी-बट्टा के बारे म बात करत रहेंव ततके बेर एकझन परभु नाव के टूरा आके बदीनभाई ल पूछिस- मोर खैइरी कुकरी ल काकर करा बेचे हस? बदीनभाई ल मेहा पूछेंव- ए टूरा तोला काबर परेसान करत हे? वोहा कहिस- ए टूरा के दीदी ह अपन पोसवा कुकरीमन ल मोर करा बेचथे। गांव के अउ कतकोन मनखेमन घलो बेचथें। फेर, कोनो सरेखा नइ लेवंय। ए टूरा के दीदी के कुकरी म ‘हीरा जरे होहय’ तइसे मोर खैइरी कुकरी कहिके ऐहा हलाकान कर देहे।
हमन दूनों संगवारी समझ गेंन के इही टूरा ह हीरा चोरी करके लुकाय खातिर खैइरी कुकरी ल खवा दिस होही। फेर, वोकर दीदी ह उही कुकरी ल बेच दिस होही। टूरा ल तीर म बला के पूछेंव- सहीं-सहीं बता परभु खैइरी कुकरी के काबर खोज-खबर लेवत हस? अइसे हमन ल खैइरी कुकरी अउ हीरा मिल गे हे। परभु कहिस- साहेब, अपन मालिक घर ले हीरा चोरी करके कुकरी ल खवा दे रहेंव। वो कुकरी ल दीदी ह बेच दिस। कुकरी मिल जही त हीरा तको मिल जही सोच के फारम के चक्कर लगावत हंव।
परभु ल पकड़ के हमन वोकर मालिक तीर लगेन। मालिक कहिथे- हत रे, टूरा तेहा धोखा देबे अइसन नइ सोचे रहेंव। परभु कहिथे- मोला छमा कर दे मालिक। कभु चोरी नइ करंव। मालिक कहिथे- होरी तिहार के दिन अउ तोर पहिली गलती के सेती छमा कर देंव। सिरतोन मोला परभु जइसे हीरा मिल गे। संगवारी दूनों मिलके मालिक करा बिदा मांगेन। बिदागरी म बने पोठ रुपिया दिस। तहां रंग-गुलाल लेवत घर आके सुग्घर होरी तिहार मनाएन।
अब पाइए अपने शहर ( Raipur News in Hindi) सबसे पहले पत्रिका वेबसाइट पर | Hindi News अपने मोबाइल पर पढ़ने के लिए डाउनलोड करें Patrika Hindi News App, Hindi Samachar की ताज़ा खबरें हिदी में अपडेट पाने के लिए लाइक करें Patrika फेसबुक पेज
bho_Deva hne_Deva hne_Deva hne_Deva hne_Deva hne_Deva hne_Deva hin_Deva